Otvorena znanost u Hrvatskoj

Open Science Conference 2023
2023-02-08 - 2023-02-10 | Sjedište Ujedinjenih naroda, 405 E 42nd St, New York, 10017, United States
Prvu konferenciju o otvorenoj znanosti (eng. Open Science Conference) održala je knjižnica Dag Hammarskjöld 2019. godine u sjedištu Ujedinjenih naroda u New Yorku. Globalni pokret otvorene znanosti otada je značajno obogaćen novim nacionalnim i međunarodnim politikama i odvažnim inicijativama. U jeku pandemije, 27. listopada 2020., UNESCO, WHO, CERN i Povjerenik za ljudska prava Ureda UN-a pokrenuli su Zajednički poziv za otvorenu znanost. Na drugoj svjetskoj konferenciji otvorene znanosti 2021., godinu dana nakon proglašenja pandemije, sudionici iz različitih krajeva svijeta pokrenuli su dijalog o utjecaju COVID-19 pandemije na otvorenu znanosti te na koji način može pridonijeti aktivnostima vezanim uz globalnu klimatsku krizu upotrebom znanosti, tehnologije, politika i istraživanja. Na konferenciji su analizirane aktivnosti poduzete na nacionalnoj i međunarodnoj razini, prikupljene su naučene lekcije/pouke i identificirane smjernice za budućnost. Otvorena znanost prepoznata je kao temelj ostvarivanja prava pojedinca na sudjelovanje u znanstvenom razvoju i njegovim dobrobitima.
Ususret Međunarodnom danu žena i djevojaka u znanosti (11. veljače), od 8. do 10. veljače 2023. Treća konferencija o otvorenoj znanosti okupit će kreatore politika, predstavnike međuvladinih organizacija, istraživače, znanstvenike, knjižničare, nakladnike i sve zainteresirane. Konferencija će se tematski fokusirati na problematiku ubrzanja ciljeva održivog razvoja i demokratizaciju znanosti. Kroz tri podteme – pravednost u otvorenom obrazovanju, reforma znanstvenog izdavaštva i jačanje sučelja između znanosti, politike i društva – sudionici će voditi rasprave o mogućnostima i izazovima otvorenih znanstvenih praksi, njihovoj sadašnjosti i budućnosti vezanoj uz ciljeve održivog razvoja, inicijative, teme i perspektive otvorenih znanstvenih metoda. Okrugli stol i rasprava između 19 uglednih osoba iz otvorene znanosti, koji je prethodio prvoj konferenciji 2019. godine, rezultirali su dokumentom s načelima za razradu čimbenika potrebnih za stvaranje globalne zajednice otvorene znanosti za ciljeve održivog razvoja. Na ovogodišnjoj konferenciji ponovno će se razmotriti ta ideja i daljnji koraci.
Konferenciju možete pratiti uživo ili online, a dodatne informacije, program konferencije i registraciju pronađite na poveznici https://www.un.org/en/library/OS23.

Open Science Conference 2022
2022-03-08 08:00 - 2022-03-10 17:00 (Europe/Paris) | Online
Open Science Conference 2022 deveta je međunarodna konferencija Otvorene znanosti iz pera Leibniz Research Alliance Open Science.
Konferencija je posvećena Otvorenoj znanosti i pruža jedinstveno mjesto za raspravu o najnovijim i budućim razvojima otvorene znanosti istraživačima, knjižničarima, pružateljima infrastrukture, kreatorima politika i drugim važnim dionicima u znanosti.
Održava se 8.-10.3.2022. ONLINE.
Za više informacija, prijave za sudjelovanjem i izlaganjem posjetite njihovu web-stranicu.

FORCE2021
2021-12-07 - 2021-12-09 | Online
S ciljem poticanja otvorene rasprave o promjeni načina razmjene i upotrebe znanstvenih informacija, ovogodišnja konferencija FORCE11 bavi se temom “FORCE2021: Joining Forces to Advance the Future of Research Communications” (Udruživanje snaga radi unaprjeđenja budućnosti istraživačkih komunikacija). Jedna od članica organizacijskog odbora je Iryna Kuchma, EIFL-ova voditeljica programa otvorenog pristupa.
Više informacija pronađite na web stranici događaja, između ostalog i poziv na prijavu prijedloga izlaganja, a prijave za sudjelovanje na konferenciji bit će omogućene uskoro.

The Munin Conference on Scholarly Publishing
2021-11-16 - 2021-11-18 | Online
The Munin Conference godišnja je konferencija o znanstvenom izdavaštvu i komunikaciji fokusirana na otvoreni pristup, otvorene podatke i otvorenu znanost. Šesnaesta Munin konferencija održat će se online od 16. do 18. studenog 2021., a program pronađite na službenoj stranici konferencije.
Poslušajte s nama primjere iz prakse i iskustva kolega iz struke o znanstvenom izdavaštvu u otvorenom pristupu, prijaviti se možete putem obrasca na poveznici.

WikidataCon 2021
2021-10-29 10:00 - 2021-10-31 23:00 (Europe/Paris)
WikidataCon događaj fokusiran je na Wikidata zajednicu u najširem smislu. Poziva wiki urednike, partnerske organizacije koje koriste ili dijele podatke i sve druge zainteresirane koji već koriste, ili su zainteresirani koristiti Wikidata bazu. Konferencija nudi radionice i rasprave razmjene vještina kao i mogućnosti uključivanja u popratne događaje i projekte kao WikiCite, Wikibase, GLAM, itd.
Više informacija o WikidataCon konferenciji i prijavi za sudjelovanje saznajte OVDJE.

PSSOH konferencija
2021-10-09 | Online
PSSOH je skraćenica od Primena Slobodnog Softvera i Otvorenog Hardvera.
Organizator PSSOH konferencije je Univerzitet u Beogradu – Elektrotehnički fakultet.
Svi materijali su slobodno dostupni na: https://zenodo.org/communities/pssoh/.
Prijaviti se možete OVDJE.

15th Berlin Open Access Conference: Adapt and Advance
2021-09-28 - 2021-10-01 | Online
Virtualnu konferenciju (B15) organiziraju Sveučilište Kalifornije i Inicijativa otvorene znanosti 2020 (Open Access 2020 Initiative) u 2 dijela za lakše globalno sudjelovanje – jedan za Amerike, Australiju i Oceaniju i drugi za Europu, Afriku i Aziju. Broj sudionika bit će ograničen na 200 ljudi po jednom dijelu.
B15 okupit će članove svjetske istraživačke zajednice zainteresirane za unaprjeđenje transformativnih okvira otvorenog pristupa, odnosno prelazak s izdavačkih pretplata na model objavljivanja u otvorenom pristupu. Ključne teme o kojima će se raspravljati na konferenciji uključuju:

Pregovaranje o otvorenom pristupu u kontekstu povećanih pritisaka proračuna
Izazovi tranzicije društvenih časopisa i časopisa s visokom stopom odbijanja
Transformativni sporazumi u kontekstu država s nižim dohotkom
Potencijalno veći utjecaj kroz partnerstvo

Objavljen je svjetski otvoreni poziv za sudionike s kriterijima, a autori koji ih zadovoljavaju prihvaćat će se na osnovi „tko prvi – njegovo“ dok se ne postigne geografska zastupljenost. Zainteresirane se potiče na koordiniranje s relevantnim lokalnim, regionalnim ili nacionalnim sudionicima i pripremu jedne zajedničke prijave za sudjelovanje. Rok za prijavu je 2. srpnja, a prihvaćeni sudionici bit će obavješteni najkasnije 1. kolovoza.
Više informacija, obrazac za prijavu i kontakt možete pronaći na https://survey.alchemer.com/s3/6358229/Berlin-15-Open-Call-for-Participation

LIBER 2021 | Libraries and Open Knowledge: from vision to implementation
2021-06-23 - 2021-06-25
Od 23. do 25. lipnja održava se 50. LIBER konferencija Udruge europskih znanstvenih knjižnica koja svake godine okuplja knjižničare i ostale zaposlenike znanstvenih knjižnica s ciljem umrežavanja i suradnje. Cilj konferencije je identifikacija prioritetnih potreba znanstvenih knjižnica, kao i razmjena informacija i ideja za njihovo rješavanje. Ovogodišnja konferencija održava se u suradnji s Univerzitetskom bibliotekom “Svetozar Marković” u Beogradu, a bavi se problematikom knjižnica i otvorenog znanja – od vizije do implementacije.
Više o konferenciji, programu i predavačima dostupno je na službenoj stranici konferencije.

Library of Science in Poland, public launch and discussion panel
2021-06-15 08:00 - 17:00 UTC
ICM UW Open Science Platform tim poziva vas na konferenciju kojom će proslaviti pokretanje nove stranice Znanstvene knjižnice – najveće poljske platforme otvorenih znanstvenih izvora.
Informacije o konferenciji i kako se prijaviti možete naći ovdje.
Na konferenciji će se također održati rasprava na temu “Open Access to scientific literature around the world – exchange of experiences”

OPEN REPOSITORIES 2021
2021-06-07 08:00 - 2021-06-10 17:00 (Europe/Paris)
Konferencija Open Repositories 2021, OR2021, održat će se 7.-10. 6.2021. ONLINE.
Više informacija na linku.

Dani e‑infrastrukture 2021
2021-04-28 09:00 - 2021-04-29 15:10 UTC
Sveučilišni računski centar (Srce) kroz svoju godišnju konferenciju Srce Dani e-infrastrukture, koja se standardno održava u travnju, okuplja predstavnike uprava visokih učilišta i javnih instituta, istraživače, nastavnike, IT stručnjake, urednike znanstvenih časopisa, knjižničare i sve zainteresirane za unaprjeđenje sustava znanosti i visokog obrazovanja uz pomoć tehnologije.
Ove godine, konferencija Dani e-infrastrukture Srce DEI 2021 održat će se u potpunosti virtualno, 28. i 29. travnja 2021. godine.
Srce ove godine obilježava 50 godina svojeg djelovanja, a drugi dan ovogodišnje konferencije, 29. travnja, ujedno je i datum osnivanja Srca. Naš ćemo rođendan proslaviti radno, predstavljajući vam novosti u našim aktivnostima, značajne nacionalne i europske inicijative i projekte koji već doprinose unaprjeđenju sustava ili će ga oblikovati u budućnosti.
Konferencija se i u 2021. godini održava u sklopu strateškog projekta Hrvatski znanstveni i obrazovni oblak (HR-ZOO). Projekt HR-ZOO za cilj ima uspostavu računalnog i podatkovnog oblaka koji će biti temeljna sastavnica nacionalne istraživačke i inovacijske e-infrastrukture s namjerom da se akademskoj i istraživačkoj zajednici dugoročno osiguraju napredni računalni i spremišni resursi te mrežna povezanost nužna za modernu i multidisciplinarnu znanost, vrhunska istraživanja i obrazovni sustav budućnosti.
Uz pozvana predavanja pripremamo niz predavanja, rasprava, okruglih stolova i radionica usmjerenih na neki od relevantnih aspekata e-infrastrukture, sve s ciljem osnaživanja sustava znanosti i visokog obrazovanja te pripreme za promjene koje tehnologija donosi – digitalnu transformaciju.
Ove godine u fokusu će biti teme vezane uz međunarodne i nacionalne inicijative za otvorenu znanost, digitalizaciju mobilnosti studenata, razvoj kompetencija za računarstvo visokih performansi, sigurnost i pouzdanost elektroničkih identiteta, informacijske sustave u znanosti i obrazovanju te učenje i poučavanje uz pomoć tehnologije. Sa željom da sudionicima konferencije omogućimo što više saznanja vezanih za ključne usluge Srca, tijekom konferencije voditelji i članovi usluga sudionicima će biti na raspolaganju za pojedinačna pitanja.
